יהונדב פרלמן

יהונדב פרלמן (נולד ב-1960 בקבוצת יבנה) הוא משורר, מורה ואיש תיאטרון ישראלי.

ביוגרפיה 
פרלמן הוא בוגר לימודי משחק בבית צבי משנת 1986. בשנת 2004 סיים לימודי תואר ראשון בחוג לתיאטרון של אוניברסיטת חיפה, ובשנת 2007 סיים בהצטיינות תואר שני בחוג לתיאטרון של אוניברסיטת תל אביב, במגמה העיונית. בהמשך, שיחק בכעשרים הצגות בתיאטרון המקצועי. ב-1989 שיחק בסרט "יוסל'ה, איך זה קרה?" בבימויו של טל רון.

לימד בתיכון לאמנויות בירושלים, הקים וריכז את מגמת התיאטרון בגימנסיה רחביה בירושלים והחל משנת 2001, היה רכז מגמת התיאטרון בבית הספר השש-שנתי לאמנויות "רעות" (בעת שנשא את השם "תיכון ויצו חיפה"), לימד שם "תאוריות בתיאטרון" ו"סדנת בימוי" והנחה הפקות גמר לבגרות.

פרסם שירה בעיתונים מעריב, ידיעות אחרונות, על המשמר ודבר ובכתבי העת "עכשיו", "דימוי", "משיב הרוח", "עמודים" ו"מטען". בשנת 1995 היה ממייסדי כתב העת "עמדה".

היה חבר בוועדה האמנותית של פסטיבל הצגות הילדים בחיפה.

ניהל את פסטיבל נווה יוסף לתיאטרון קהילתי.

באמצע העשור השני של המאה ה-21, פרלמן מלמד ספרות, קולנוע ותיאטרון באקדמית גורדון ומנחה קורסים בנושא תיאטרון באוניברסיטה הפתוחה. לימד גם בחוג ללימודי תיאטרון במכללה האקדמית גליל מערבי.

פרסם ארבעה ספרי שירה וספר ילדים אחד. על ספריו, זכה פעמיים בפרס קרן תרבות חיפה.

נשוי ואב לשלושה. מתגורר בחיפה.

ספריו 
 "אלישבע כובשת את שער ברנדנבורג" - ספר שירה, הוצאת "עמדה", 1996
 "טנגו עם זקף קטן" - ספר שירה, הוצאת "סצנה / עמדה", 1999
 "ריקוד השמיניות" - ספר ילדים, הוצאת הקיבוץ המאוחד – ספרית פועלים, 2004
 "על פי הדיבור" - ספר שירה, הוצאת "כרמל / עמדה", 2007
 "חדר הכתיבה" - ספר שירה, הוצאת "עמדה", 2013

לקריאה נוספת	
 שי חורב, יהונדב פרלמן, בלקסיקון החיפאים אישים ודמויות בחיפה, דוכיפת הוצאה לאור, עמ' 298–299, 2018.

קישורים חיצוניים 
 הבלוג של יהונדב פרלמן, באתר "בננות"
 יהונדב פרלמן, באתר הפיקוח על הוראת הספרות, משרד החינוך

הערות שוליים

משוררים ישראלים
בוגרי בית צבי
בוגרי אוניברסיטת חיפה
קבוצת יבנה: אישים
מורים למשחק בישראל
סגל התיכון הישראלי למדעים ולאמנויות (ירושלים)
סגל הגימנסיה העברית רחביה
סגל האוניברסיטה הפתוחה: ספרות, לשון ואמנויות
סגל האקדמית גורדון
ישראלים שנולדו ב-1960